JY LEES NOU Mense se Lense: Ons gewildste lesersfoto's
Vandeesmaand wys ons van die gewildste lesersfoto's soos gedeel in 2017 op ons Instagramblad, @menseselense. Lees ook hier hoe jy 'n eksklusiewe fotoboek kan bestel wat van dié topfoto's bevat.
Weg se Instagramblad is @menseselense merk jou foto's #menseselense en ons plaas dit dalk daar! Ons sustertydskrif go! is by @gomagsa.
Foto: Arno Pouwels
Instagram: @arnopouwels; Canon EOS 80D; Canon 18-135 mm-lens
ARNO SKRYF: Dié foto is in Namibië se Zambesistreek geneem, spesifiek by die Seekoeipoel in die Mudumu- nasionale park. Ons kon 'n fantastiese uitsig kry van bo-op die Landie af; nogal met die roep van 'n visarend in die agtergrond!
Soos Weg se Botswanagids aanbeveel het, het ons by kampplek no. 3 gekamp – hier het ons een van die beste sonsondergange op ons toer beleef! Daar is geen mense naby nie, en baie seekoeie wat die aand kom wei het.
Ek hou van 'n reisfoto wat 'n storie vertel, 'n menslike aspek toon en terselfdertyd op die natuur fokus – dit moet die hele toer saamvat.
Hierdie foto is geneem op ISO 320, f3.5 en 1/5 000ste van 'n sekonde. Dit was 'n bietjie oorbelig, maar ek het gelukkig die foto in RAW-formaat geneem; dus kon ek aansienlik baie detail terugkry deur later daaraan op die rekenaar te werk.
TOAST SÊ: Mudumu is een van Namibië se werklik wilde parke, en Arno se foto beeld die avontuur van 'n besoek aan hierdie hoek van die land netjies uit.
Die ikoniese buitelyn van 'n Land Rover help – jy voel dadelik lus vir dakrak pak en pad vat! Die mense op die foto staan sterk uit bo die horison, wat die trefkrag van die foto verhoog.
RAW-formaat se leggers is baie groter as byvoorbeeld JPG-leggers. Neem jou foto's in RAW indien jy beplan om later redigeringswerk te doen – hulle stoor meer visuele inligting. JPG-leggers is egter gewoonlik groot genoeg vir algemene gebruik, en jou hardeskywe sal nie so gou vol raak nie.
Foto: Dinky Wille
Instagram: @dinkywille; Canon EOS 700D; Canon 70-300 mm-lens
DINKY VERTEL: Hierdie foto is geneem op die Letsatsi-wildplaas tussen Smithfield en Bethulie in die Suid-Vrystaat. Ek en my man, Ters, woon op Bethlehem.
Ons het met fotografie as stokperdjie begin nadat die seuns die huis verlaat het. Dit neem ons na die mooiste veraf plekke!
TOAST SÊ: Dis die ding van fotografie: Jy kan 'n loopbaan daaruit maak, of dit bloot as 'n stokperdjie beoefen. En as jy hou van reis, gaan fotografie en reis mos saam soos botter en stroop!
Instagram is die perfekte plek om jou stokperdjie een tree verder te vat, want dié platform maak dit maklik om jou foto's met die wêreld te deel. Ek geniet altyd Dinky en Ters (sy Insta-naam is @terswille) se foto's omdat hulle nogal van ongewone plekke hou. Hulle neem ook goed af waarvan ek hou, soos tweespoorpaadjies – dit roer sommer dadelik my reissnare!
Foto: Francois du Plessis
Instagram:@francois.duplessis; Nikon D7000; Nikon 300 mm-lens
FRANCOIS SKRYF: Hierdie flapnek-verkleurmannetjie was in die pad – ek was in die Tuliblok by die Limpopo-Lipadi- private reservaat.
Die kontras tussen die groen van die verkleurmannetjie en die rooi pad het hom laat uitstaan.
Ek probeer altyd om op ooghoogte met my voorwerp te kom. Jy mag gelukkig uit die voertuig klim in hierdie reservaat.
Almal het 'n verkleurmannetjiefoto, maar ek wou 'n unieke foto van 'n algemene voorwerp neem. Ek het geduldig gewag totdat hy vir my kyk.
Die Tuli is spesiaal vanweë die verskeidenheid fauna en flora wat daar voorkom. Jy kan enigiets verwag – van visuile langs die Limpoporivier tot erdvarke op die bosveldvlaktes. Dis nog ongerep en privaat; dis net jy en die natuur.
TOAST SÊ: Daar is drie dinge wat van Francois se verkleurmannetjie 'n ongewone foto maak. Eerstens is daar die hoek waaruit hy geskiet het – deur op sy maag te gaan lê en op ooghoogte te kom word die foto meer intiem, en staan die outjie beter uit teen die agtergrond.
Dis ook ongewoon om oogkontak te maak met albei oë van 'n verkleurmannetjie – die een kyk mos gewoonlik vir jou elmboog en die ander een vir jou knie!
Dan is daar die liggaamsposisie van die verkleurmannetjie. Deur hom reg van voor af af te neem, met al vier bene op die grond, het Francois 'n simmetriese komposisie gekry wat jy nie aldag sien nie.
Foto: Merlin Wilsenach
Instagram: @merlinwilsenach; Canon EOS 7D Mk. II; Canon 17-40 mm-lens
MERLIN VERTEL: Dit was Desember en paartyd vir die leeus in die Kgalagadi. Hierdie twee het drie dae lank net buite die Nossobkamp gelê terwyl hulle doenig was – meestal reg in die middel van die pad! Die karre moes maar óm hulle ry...
Vroegoggend toe ek by die kamp uitry, kon ek sien dat hulle net uit die pad geskuif het. Ek hou daarvan om die dier se omgewing ook te wys op 'n foto, en hierdie was die ideale geleentheid.
Ek het my 500 mm-lens afgehaal en die wyehoek opgesit. Dit was 5.40 vm., en met die son nog agter die wolke was dit nog so te sê donker.
Ek wou die foto so "geraasloos" as moontlik probeer kry, en het 'n kans gevat en teen ISO 200 geskiet. My sluiterspoed was 'n stadige 1/15 van 'n sekonde en ek het die kamera op die kar se deur gestut.
TOAST SÊ: 'n Vreedsame toneeltjie, dié. Die komposisie werk, met veral die leeuwyfie wat jou aandag hou voordat die landskap dieper jou aandag vat. Dis jammer dat die mannetjie nie 'n bietjie verder na regs gekyk nie, want dan sou sy profiel sterker gewees het.
Voor sonop sou die meeste mense op ISO 400 of selfs 800 geskiet het. Dit is 'n risiko om teen 'n stadige sluiterspoed soos 1/15 van 'n sekonde te skiet, maar met 'n wyehoeklens en 'n stewige stut kan jy daarmee wegkom. Deur op ISO 200 te skiet kon Merlin die greinerigheid wat jy teen hoër ISO's kry, vermy. Net nog 'n voorbeeld van hoe belangrik dit is om vroegdag in die veld te wees!
Foto: Marius Labuschagne
Instagram: @marius.labuschagne; Canon EOS 750D; Tamron 16-300 mm-lens
TOAST SÊ: Marius het hierdie foto in een van my gunstelingdele van Suid-Afrika geneem: in die Oos-Kaapse Drakensberg tussen Elliot en Rhodes. Ry daar van Elliot af teen die Barklypas uit in die rigting Barkly-Oos. Bo gekom, sal jy die afdraai na Rhodes regs kry. Vat hom...
Hierdie pad is 'n landskapfotograaf se droom.
Daar's oral dinge wat die oog prikkel en jou gaan noop om af te trek en die kamera uit te haal. Ou klipmure, skaapkrale, populierbosse (mooi geel in die herfstyd), groen lusernlande, beeste in die verte teen 'n berghang, kranse, helder riviere, hekke, kampdrade, plaasopstalle, dalk 'n rooi trekker wat iewers ploeg...
Jy kom ook dikwels dramatiese weerstoestande hier teë – in die winter sneeu dit, en in die somer bou donderwolke torings uit die niet. Kyk veral na die slim spel tussen skadu en lig op Marius se foto. G'n wonder Marius se foto was so gewild op Instagram nie!
Foto: Johan Mocke
Instagram: @johan.mocke; Nikon D5; Nikon 600 mm-lens
JOHAN SKRYF: Ek het hierdie luiperd net ná sonop noord van die Rooiputs-boskamp in die Kgalagadi afgeneem.
Hoewel ek grootgeword het tussen Kenhardt en Upington, het ek die park nie as kind besoek nie. Maar sedert ek agt jaar gelede vir die eerste keer daar was, is ek al 12 keer terug!
Die Kgalagadi-oorgrenspark is vir my nog die naaste aan rou natuur soos jy kan kry. Jy moet dit léér waardeer – terug na basiese dinge, soos om stadiger te ry as jy iets wil sien, geduldiger te wees as jy verras wil word, meer ontvanklik te wees vir wat die natuur bereid is om jou te bied.
Die Kgalagadi-oorgrenspark is vir my nog die naaste aan rou natuur soos jy kan kry.
Die oop vlaktes maak dit ideaal vir natuurfoto's. Dikwels kan jy die diere van ver af sien en dophou hoe hulle beweeg. En as 'n mens bereid is om vroeg uit die vere te kom en tot laat in die veld te bly word jy met mooi lig beloon.
Die kamera laat jou fokus en na dinge soek. Daarom vergeet jy van selfone, werksake en kommer.
Saans sit jy om 'n lekker vuurtjie en fokus op jou geliefde – by die huis sit jy mos soms langs jou vrou en WhatsApp haar!
TOAST SÊ: Johan, jy kan solank jou vrou WhatsApp om te laat weet jou luiperdfoto is in Weg die maand!
Ek hou van baie dinge op hierdie foto, soos die snorbaarde wat lig vang, die pienk neus, die oulike ore. Maar ek hou veral van hoe die luiperd traak-my-nie-agtig oor sy skouer kyk asof hy wil sê: "Wat, praat jy met my?"
Instagram: @cindybeebester Nikon D5100; Nikkor 18-55 mm-lens
CINDY SKRYF: Ek het dié foto een middag laat op my tuisdorp, Despatch geneem. Ek het eers 'n foto gekry van die aankomende trein, maar toe besef dat die agterkant 'n mooier prentjie skets soos die trein wegtrek uit die stasie.
Ek is altyd op soek na nuwe plekke om foto's te neem, en Despatch het ek al goed verken om die mooiste plekke te ontdek. Van die stasie af in die rigting van Uitenhage is daar 'n voetpaadjie langs die spore. Op 'n sekere tyd van die jaar daal die son in lyn met die spore wat goeie foto's lewer.
Soms neem ek net die spore af, maar dis 'n bonus as 'n trein ook in die prentjie is.
TOAST SÊ: Ek hou daarvan om te kyk watse foto's Cindy op Instagram plaas, omdat sy veral fokus op die gebied rondom Port Elizabeth en Despatch. Volgende keer as Weg dalk 'n foto soek van 'n trein in die Oos-Kaap, dan weet ek: Vra vir Cindy!
Die dramatiese laatmiddaglig en die sterk fatsoene van die garingbome op die voorgrond laat Cindy se foto uitstaan. Dis 'n klassieke komposisie, met 'n boeiende voorgrond, die hoofvoorwerp (die trein) wat dieper die raam in beweeg en die berge in die verte na regs wat die landskap afrond. Die rooi "remliggies" van die laaste treinwa is die kersie op die koek!
Foto: Blignault Wienand
Instagram: @blignaultwienand; Canon Powershot SX50HS
BLIGNAULT VERTEL: As ek reg onthou, het ek dié foto geneem nie te ver uit Okaukuejo nie; sommer langs die hoofpad in Etosha. Ek gaan vir jou jok as ek moet sê wat die watergat se naam is...
Ek het probeer om die grootste aantal en verskeidenheid diere wat ek in een foto kon pas vas te vang. Ek het in my lewe nog nooit soveel diere tesame gesien nie. Dit het gevoel asof David Attenborough enige tyd aan die woord sou kom!
Ek het in my lewe nog nooit soveel diere tesame gesien nie. Dit het gevoel asof David Attenborough enige tyd aan die woord sou kom!
TOAST SÊ: Blignault se foto krioel behoorlik! Veral in die droogste maande kan jy Etosha só sien, want dan moet al die diere die watergate besoek. In die nat maande sprei die diere weer oor die hele park uit, en dan sien jy minder diere by die watergate langs toeristepaaie.
Blignault se Canon Powershot SX50HS is 'n goeie reiskamera, veral as jy soek na 'n bekostigbare, liggewig zoemkamera.
Die belangrike ding is stabiliteit – maak seker jou elmboog rus op die raam van die kardeur se venster wanneer jy dit gebruik, en skakel die karenjin af.
Ek hou van hierdie foto, want dit skets byna vir jou 'n idilliese prentjie van hoe die Aarde moet gelyk het voordat die mens oral kom kap en bou het.
Foto: Herman Smit
Instagram: @hermansmit1303; Nikon D7200; Nikon 18-140 mm-lens
HERMAN SKRYF: Ons was op toer in Namibië, en ek het hierdie foto by die Kokerboomwoud buite Keetmanshoop geneem.
My lens was op sy wydste oop (18 mm) – my lensopening op f18, sluiterspoed 1/100ste van 'n sekonde en ISO op 800 gestel.